**Βασικές έννοιες ανάλυσης ενός κειμένου**

**Είδος αφηγητή:** Εάν είναι και αυτός ένας από τους ήρωες της ιστορίας, τότε χαρακτηρίζεται ως **ομοδιηγητικός**. Εάν δε συμμετέχει στην ιστορία, τότε χαρακτηρίζεται ως **ετεροδιηγητικός**.

Παραδείγματα: «Μανιτάρια στην πόλη»-μη δραματοποιημένος αφηγητής, «Η ζωή στη Σύμη»-δραματοποιημένη αφηγήτρια.

Όταν ο αφηγητής είναι ο κεντρικός ήρωας μιας ιστορίας, τότε ο αφηγητής χαρακτηρίζεται ως αυτοδιηγητικός (π.χ. «Η Νέα Παιδαγωγική»).

ΠΡΟΣΟΧΗ: Ο συγγραφέας ενός κειμένου δεν είναι ο αφηγητής της ιστορίας. Ο συγγραφέας είναι ένα πραγματικό πρόσωπο, ενώ ο αφηγητής είναι ένα πρόσωπο που το έχει δημιουργήσει ο συγγραφέας. Παράδειγμα: Στο κείμενο «Η ζωή στη Σύμη», η συγγραφέας είναι η Ευγενία Φακίνου, όμως η αφηγήτρια είναι η Αστραδενή.

**Είδος αφήγησης:** Η αφήγηση χαρακτηρίζεται ως **γραμμική** (χρονολογική) , όταν τα γεγονότα της ιστορίας παρουσιάζονται με τη σειρά που έγιναν (π.χ. «Οι πιτσιρίκοι», «Το πιο γλυκό ψωμί»). Εάν ο αφηγητής σταματήσει τη γραμμική αφήγηση των γεγονότων, για να μας αφηγηθεί ένα περιστατικό του παρελθόντος, τότε έχουμε μια **αναδρομή στο παρελθόν** (π.χ. στη «Νινέτ»: ο αφηγητής διηγείται το παλιό περιστατικό του καυγά της Νινέτ με τον Κόλια).

**Χωρισμός ενοτήτων:** Η κάθε ενότητα καθορίζεται από την αλλαγή των προσώπων ή του τόπου ή του θέματος. Σε κάθε ενότητα δίνουμε ένα σύντομο πλαγιότιτλο που θα προσδιορίζει το βασικό θέμα της ενότητας. Όσο πιο σύντομο είναι ένα κείμενο, τόσο λιγότερες ενότητες χωρίζουμε (π.χ. «Ο παππούς και το εγγονάκι»).

**Χαρακτηρισμός της γλώσσας**: Εάν σε ένα κείμενο χρησιμοποιείται η απλή καθημερινή γλώσσα, τότε σχολιάζουμε ότι η γλώσσα του κειμένου είναι η απλή νέα ελληνική. Ένα κείμενο, όμως, μπορεί να περιέχει και λέξεις από την καθαρεύουσα (π.χ. «Γραφείον Ιδεών») ή ιδιωματισμούς από τη διάλεκτο (ιδίωμα-ντοπιολαλιά) κάποιου τόπου (π.χ. «Η Νέα Παιδαγωγική») ή από την ιδιόλεκτο κάποιας ομάδας ανθρώπων (π.χ. «Οι πιτσιρίκοι»-γλώσσα της ΄΄πιάτσας’’, «Τα κόκκινα λουστρίνια»).

**Το ύφος ενός κειμένου:**

Το λεξιλόγιο του κειμένου είναι απλό και κατανοητό, δεν υπάρχουν δυσνόητες λέξεις ή φράσεις, δεν χρησιμοποιούνται πολλά σχήματα λόγου ⇨ **Ύφος απλό (λιτό)**

Το κείμενο είναι ενδιαφέρον, τα γεγονότα που περιέχονται αφηγούνται παραστατικά ⇨ **Ύφος ζωντανό, παραστατικό**

Περιέχονται στοιχεία στο κείμενο που μας κάνουν να γελούμε ⇨ **Ύφος χιουμοριστικό**

Στο κείμενο περιέχονται πολλά εκφραστικά μέσα ή πολλές λέξεις που συνηθίζονται στον επίσημο λόγο ⇨ **Ύφος γλαφυρό**

Στο κείμενο γίνεται ειρωνική αναφορά σε κάποιους ήρωες ⇨ **Ύφος ειρωνικό** κ.ά.

**Αφηγηματικοί τρόποι:**

* Αφήγηση
* Περιγραφή
* Διάλογος
* Εσωτερικός μονόλογος

**Εκφραστικά μέσα**

* Εικόνες
* Σχήματα λόγου (μεταφορά, παρομοίωση, αποσιώπηση, επανάληψη, αντίθεση, υπερβολή, ειρωνεία, αλληγορία, ασύνδετο σχήμα κ.ά.)